b'\n_START_ARTICLE_\nAsakusa\n_START_PARAGRAPH_\nAsakusa (jap. \xe6\xb5\x85\xe8\x8d\x89) on kaupunginosa Tait\xc5\x8dn erillisalueella Tokiossa, Japanissa. Se sijaitsee Sumidajoen l\xc3\xa4nsirannalla ja k\xc3\xa4sitt\xc3\xa4\xc3\xa4 suurin piirtein Tait\xc5\x8dn alueen it\xc3\xa4isen puoliskon. Asakusa on Tokion perinteisen \xe2\x80\x9dalakaupungin\xe2\x80\x9d eli shitamachin ydinaluetta, jossa on osin s\xc3\xa4ilynyt muuta kaupunkia perinteisempi tunnelma. Vuosina 1878\xe2\x80\x931947 Asakusa muodosti oman Asakusa-kun suuralueensa. _NEWLINE_Asakusa on tunnettu viihdekaupunginosana ja temppelikaupunkina. Alueen merkitt\xc3\xa4vin n\xc3\xa4ht\xc3\xa4vyys on Sens\xc5\x8d-jin buddhalainen temppeli, joka on Tokiota useita satoja vuosia vanhempi. Nykyisin Asakusa on yksi Tokion t\xc3\xa4rkeimmist\xc3\xa4 keskusta-alueista.\n_START_SECTION_\nHistoria\n_START_PARAGRAPH_\nNimen \xe2\x80\x9dAsakusa\xe2\x80\x9d alkuper\xc3\xa4st\xc3\xa4 on erilaisia k\xc3\xa4sityksi\xc3\xa4; kirjaimellisesti nimi tarkoittaa \xe2\x80\x9dmatalaa ruohoa\xe2\x80\x9d, ja yleisimm\xc3\xa4n selityksen mukaan se viittaakin Musashinon tasangon reuna-alueeseen, jossa ruoho kasvaa lyhyen\xc3\xa4. Nimi on kuitenkin liitetty my\xc3\xb6s esimerkiksi ainun kielen meren ylitt\xc3\xa4miseen viittaavaan sanaan \xe2\x80\x9datsuakusa\xe2\x80\x9d._NEWLINE_Asakusan keskell\xc3\xa4 sijaitseva Sens\xc5\x8d-jin temppeli on perustettu jo 600-luvulla. Legendan mukaan sys\xc3\xa4yksen temppeliin perustamiseen antoi boddhisattva Kannonin kuva, jonka kalastajaveljekset l\xc3\xb6ysiv\xc3\xa4t Sumidajoesta noin vuonna 628. Kamakura-kaudella 1100-luvulla sh\xc5\x8dgun Minamoto Yoritomo toi Asakusasta rakennusty\xc3\xb6l\xc3\xa4isi\xc3\xa4 Kamakuraan rakentamaan Tsurugaoka Hachiman-g\xc5\xabn pyh\xc3\xa4kk\xc3\xb6\xc3\xa4, ja liikenne paikkakuntien v\xc3\xa4lill\xc3\xa4 lis\xc3\xa4\xc3\xa4ntyi. Muromachi-kaudella Sens\xc5\x8d-jin luona pidettiin s\xc3\xa4\xc3\xa4nn\xc3\xb6llisi\xc3\xa4 markkinoita._NEWLINE_Sen j\xc3\xa4lkeen kun Japanin p\xc3\xa4\xc3\xa4kaupunki siirrettiin Edoon eli nykyiseen Tokioon 1600-luvun alussa kaupunki kasvoi nopeasti ja nielaisi my\xc3\xb6s Sens\xc5\x8d-jin ymp\xc3\xa4rist\xc3\xb6\xc3\xb6n sis\xc3\xa4\xc3\xa4ns\xc3\xa4. Temppeli paloi 1600-luvun alkupuolella kahdesti, mutta sh\xc5\x8dgun Tokugawa Iemitsu rakennutti sen molempina kertoina uudelleen laajentaen sit\xc3\xa4 samalla. Asakusa oli Edo-kaudella kuitenkin edelleen kaupungin virallisten rajojen ulkopuolella ja sinne syntyi suuri punaisten lyhtyjen alue ja lukuisia kabukiteatterita. Meiji-restauraation j\xc3\xa4lkeen vuonna 1884 kaupunginosa jaettiin seitsem\xc3\xa4\xc3\xa4n osa-alueeseen, joista kuudes, Rokku, nousi erityisesti suosioon viihdealueena: siell\xc3\xa4 oli noin 20 erilaista teatteria, jotka houkuttelivat paikalle suuria v\xc3\xa4kijoukkoja viikonloppuisin.\xc2\xa0Kaupunginosan viihdetarjonta laajenikin\xc2\xa01800- ja 1900-lukujen vaihteessa ja nykyaikaistui k\xc3\xa4sitt\xc3\xa4m\xc3\xa4\xc3\xa4n muun muassa\xc2\xa0elokuvateattereita. Japanin ensimm\xc3\xa4inen kinetografiteatteri Denki-kan avattiin Asakusaan vuonna 1903. Alueelle rakennettiin my\xc3\xb6s korkea Ry\xc5\x8dunkaku-torni, maan ensimm\xc3\xa4inen hissill\xc3\xa4 varustettu rakennus, josta tuli suosittu maamerkki. Se kuitenkin tuhoutui Kant\xc5\x8dn suuressa maanj\xc3\xa4ristyksess\xc3\xa4 vuonna 1923. _NEWLINE_1970-luvun puoliv\xc3\xa4liin saakka Asakusa oli paikka, josta Japanin viihdemaailman valovoimaisimmat t\xc3\xa4hdet hankkivat peruskokemusta, mutta my\xc3\xb6hemmin alueen teatterit ovat v\xc3\xa4hitellen siirtyneet muualle ja kaupunginosan merkitys viihdekorttelina on v\xc3\xa4hentynyt. Se on kuitenkin edelleen merkitt\xc3\xa4v\xc3\xa4 turistikohde, ja Tokyo Skytreen rakentaminen Sumidajoen toiselle puolelle on lis\xc3\xa4nnyt matkailijoiden m\xc3\xa4\xc3\xa4r\xc3\xa4\xc3\xa4 my\xc3\xb6s Asakusassa.\n_START_SECTION_\nKulttuuri ja n\xc3\xa4ht\xc3\xa4vyydet\n_START_PARAGRAPH_\nAsakusan merkitt\xc3\xa4vimpiin n\xc3\xa4ht\xc3\xa4vyyksiin kuuluu sen keskiosassa sijaitseva laaja Sens\xc5\x8d-jin temppelialue. Temppelille johtaa noin 250 metrin pituinen pohjois\xe2\x80\x93etel\xc3\xa4suuntainen Nakamise-kauppakatu lukuisine matkamuistoja ja paikallisia tuotteita tarjoavine liikkeineen. Kadun etel\xc3\xa4reunassa on toinen Sens\xc5\x8d-jin suurista sis\xc3\xa4\xc3\xa4ntuloporteista, Kaminarimon, valtavine paperilyhtyineen. Ensimm\xc3\xa4inen portti rakennettiin jo yli 1000 vuotta sitten, ja se toimii samalla koko kaupunginosan symbolina. Sens\xc5\x8d-jin vieress\xc3\xa4 ovat my\xc3\xb6s Asakusa-jinjan pyh\xc3\xa4kk\xc3\xb6, jonka festivaali Sanja matsuri on yksi Tokion suurimmista, ja Denp\xc5\x8d-inin temppeli._NEWLINE_Nakamise-d\xc5\x8drin ja Kaminarimon-d\xc5\x8drin risteyksess\xc3\xa4 kohoaa Kengo Kuman suunnittelma, vuonna 2012 avattu Asakusan turistikeskus n\xc3\xa4k\xc3\xb6alatasanteineen. Ymp\xc3\xa4rist\xc3\xb6ss\xc3\xa4 on useita kauppakatuja ja tavarataloja, kuten katettu it\xc3\xa4\xe2\x80\x93l\xc3\xa4nsisuuntainen Shin-Nakamise-d\xc5\x8dri ja Rox-tavaratalo sek\xc3\xa4 Asakusan ydinalueen l\xc3\xa4nsipuolella sijaitseva Kappabashi-d\xc5\x8dri, joka tunnetaan keitti\xc3\xb6- ja ravintolatarvikkeista._NEWLINE_Sens\xc5\x8d-jin luoteispuolella on yli 150 vuotta toiminut pieni Hanayashikin huvipuisto. Joenrannan Sumidan puisto on suosittu kirsikankukkien katselupaikka._NEWLINE_Asakusassa j\xc3\xa4rjestet\xc3\xa4\xc3\xa4n lukuisia festivaaleja ja markkinoita; suositun Sanja matsurin lis\xc3\xa4ksi suuria v\xc3\xa4kijoukkoja tuo alueelle my\xc3\xb6s elokuussa j\xc3\xa4rjestett\xc3\xa4v\xc3\xa4 Sumidajoen ilotulitusn\xc3\xa4yt\xc3\xb6s, jota katselemaan ker\xc3\xa4\xc3\xa4ntyy vuosittain yli miljoona ihmist\xc3\xa4. 3. marraskuuta Asakusan l\xc3\xa4pi kulkee historiallinen T\xc5\x8dky\xc5\x8d jidai matsuri -kulkue.\n_START_SECTION_\nLiikenne\n_START_PARAGRAPH_\nAsakusaa palvelee kaksi metrolinjaa, Ginza-linja ja Asakusa-linja, sek\xc3\xa4 Tsukuba Express -rautatielinja ja T\xc5\x8dbu-rautateiden Skytree-linja. Lis\xc3\xa4ksi Sumidajoella kulkee Tokion vesibussi.'